חמוטל קריינר

חמוטל קריינר (1963 – פברואר 2026) הייתה פרופסור חבר לפסיכולוגיה במחלקה למדעי ההתנהגות במרכז האקדמי רופין. במחקריה היא עסקה בקשר שבין שפה לבין חשיבה, ובחנה תופעות כמו הדיבור הפנימי, הפרוזודיה בשפה, רב-לשוניות והטיות קוגניטיביות בשיפוטים ובקבלת החלטות.

 ביוגרפיה 
קריינר נולדה בקיבוץ אורים לעמנואל (עמי) וסנפירה פינס (לבית שמידע, אחותו של הבוטנאי אבי שמידע). בשנת 1972 עברה משפחתה לכפר סבא, שם סיימה את לימודיה בתיכון כצנלסון.

את לימודיה האקדמיים סיימה באוניברסיטת חיפה, שם קיבלה תואר ראשון בפסיכולוגיה ובצרפתית (1990), תואר שני בפסיכולוגיה קוגניטיבית (1996) ותואר דוקטור בפסיכולוגיה קוגניטיבית (2005). עבודת התזה שלה, אשר עסקה בקשר בין פרוזודיה לבין תחביר בקריאה התבססה על ניתוח אקוסטי של קריאה בקול, וזכתה להצטיינות יתרה על חדשנותה. בעבודת הדוקטורט שלה המשיכה קריינר לחקור את תרומתה של הפרוזודיה להבנת הנקרא ובפרט לעיבוד התחבירי והסמנטי של המשפט.

לאחר סיום הדוקטורט, נסעה לפוסט דוקטורט במחלקה לפסיכולוגיה באוניברסיטת גלאזגו בסקוטלנד (2004–2006). בסיום התקופה זכתה בשיתוף עם עמיתים במענק מחקר מטעם קרן המחקר הבריטית ESRC ונשארה עוד שנה כעמיתת מחקר במחלקה לפסיכולוגיה בגלאזגו. בהמשך, קיבלה משרת מחקר בבית הספר לפילוסופיה, פסיכולוגיה ושפה באוניברסיטת אדינבורו (2007–2009). במסגרת עבודתה שם זכתה במענק מחקר נוסף מקרן המחקר הבריטית ESRC. בשנים אלה ביססה קריינר את מומחיותה בשיטות מחקר המבוססות על תנועות עיניים ורישום הפעילות החשמלית במוח (אלקטרואנצפלוגרם EEG אא"ג) בחקר תהליכי קריאה.

בשלהי 2010 חזרה לישראל והצטרפה כחברת סגל למחלקה למדעי ההתנהגות במרכז האקדמי רופין, שם הקימה את המעבדה לקוגניציה לשונית במטרה לפתח את המחקר האמפירי המבוסס על שיטות מחקר קוגניטיביות התנהגותיות בפסיכו-בלשנות.

עם הצטרפותה למחלקה למדעי ההתנהגות במרכז האקדמי רופין, הייתה קריינר שותפה להקמת תוכנית המצטיינים "אלונים" של המחלקה. קריינר העבירה קורסים בתחומי הפסיכולוגיה הקוגניטיבית, תפיסה, זיכרון ושפה תוך דגש על ההיבטים היישומיים של תחומים אלה בענפים הקשורים למערכות מידע וחוויית משתמש. היא אף הקימה את ההתמחות בפסיכולוגיה יישומית, כיהנה כראש מסלול פסיכולוגיה וכראש המחלקה למדעי ההתנהגות.

בנוסף לתפקידים אלה, קריינר הייתה פעילה בקהילה האקדמית הרחבה. היא שימשה כעורכת מדעית לתרגום העברי של ספרו של סטיבן פינקר "הלוח החלק" וכמעריכה אד-הוק עבור כתבי עת מדעיים וקרנות מחקר כגון הקרן הלאומית למדע (ISF) וקרן המדע הדו-לאומית ישראל-ארצות הברית (BSF). קריינר הייתה חברת הנהלה באגודה הישראלית לאוריינות ושפה. כחלק מפעילותה הציבורית התנדבה קריינר במיזם "עִבְּרָאנִיָּאת" שמטרתו לקדם את יכולת השיחה בעברית בקרב ילדים ונוער מהחברה הערבית בישראל.

חמוטל קריינר נפטרה בפברואר 2026. הותירה אחריה בעל, רענן (רני) קריינר, ושלושה ילדים.

 מחקר 
מחקריה של קריינר בחנו את הקשרים המורכבים בין שפה, קוגניציה ותהליכים פסיכולוגיים שונים. במסגרת המעבדה לקוגניציה לשונית, היא חקרה שלושה תחומים: בתחום הדיבור הפנימי, מחקריה בחנו את תפקיד הפרוזודיה (אינטונציה, קצב, הטעמה) בעיבוד שפה, והובילו לפיתוח מודל תאורטי חדשני הרואה בדיבור פנימי סימולציה חושית של השפה המשמשת כלי מרכזי בזכירה, ארגון מידע וויסות רגשי. בתחום הרב-לשוניות מחקריה של קריינר בחנו כיצד ניסיון לשוני מצטבר והקשר מיידי משפיעים על היכולות של דוברים דו-לשוניים ורב-לשוניים ועל השימוש שלהם בשפה, כיצד משפיעה שפת מורשת על הישגים לימודיים וכיצד משפיעה הגירה על תהליכי ניוון שפה. בתחום קבלת ההחלטות מחקריה הראו כיצד מסגור מילולי של מידע (למשל במונחים של הצלחה מול כישלון) יוצר הטיות בשיפוט, והדגישו את תרומתם של קשב, זיכרון ושפה לתופעה זו. במחקריה של קריינר נעשה שימוש במגוון שיטות מחקר נוירו-קוגניטיביות שהיו מבוססות על מדדים התנהגותיים ונוירו-פיזיולוגיים כגון ניתוח אקוסטי של דיבור, תנועות עיניים ושינויים במתח שרירים (אלקטרומיוגרפיה sEMG).

 רשימת פרסומים 
 קריינר, ח. וקוריאט, א. (2010). תפקידה של הפרוזודיה בתהליך הקריאה. בספרן הערוך של ארם ד. וקורת, ע. שפה ואוריינות. ירושלים: האוניברסיטה העברית דפוס מאגנס.
 Koriat, A., Greenberg, S., & Kreiner, H. (2002). The extraction of structure during reading: Evidence from reading prosody. Memory & Cognition, 30(2), 270-280 .
 Kreiner, H., & Eviatar, Z. (2014). Prosody: The missing link in the embodiment of syntax. Brain and Language, 137, 91-102.
 Kreiner, H., & Eviatar, Z. (2024). The sound of thought: Form Matters – the prosody of inner speech. Physics of Life Reviews, 51, 231–242.
 Kreiner, H., & Degani, T. (2015). Tip-of-the-tongue in a second language: The effects of brief first-language exposure and long-term use. Cognition, 137, 106–114.
 Chachashvili-Bolotin, S. & Kreiner, H. (2022). Heritage-Bilingualism and Educational Achievement among Second-Generation Immigrants: Are All School Subjects Equal? Learning and Individual Differences, 100, 102226.
 Gallo, F., Bermudez-Margaretto, B., Shtyrov, Y., Abutalebi, J., Kreiner, H., Chitaya, T., ... & Myachykov, A. (2021). First Language Attrition: What It Is, What It Isn’t, And What It Can Be. Frontiers in Human Neuroscience, section Speech and Language.
 Gallo, F., Bermudez-Margaretto, B., Malyshevskaya, A, Shtyrov, Y., Kreiner, H., Mikhail P., Petrova, A. & Myachykov, A. (2024). Lexico-semantic attrition of native language: evidence from Russian-Hebrew bilinguals. Language Learning.
 Kreiner, H., & Gamliel, E. (2022). Framing Fake News: Fuzzy-Trace Theory Accounts for Asymmetric Attribute-Framing Bias in Favorable and Unfavorable Outcomes. Journal of Experimental Psychology: Learning, Memory & Cognition.
 Kreiner, H., & Gamliel, E. (2018). The role of attention in attribute framing. Journal of Behavioral Decision Making, 31, 392-401.
 Kreiner, H., & Gamliel, E. (2019). 'Alive' or 'Not Dead': The Contribution of Descriptors to Attribute-Framing Bias. Quarterly Journal of Experimental Psychology, 72(12), 2776-2787.
 Kreiner, H., & Gamliel, E., (2023). The Effect of Speed-Accuracy Trade-Off on Attribute-Framing Bias. Journal of Experimental Psychology: Learning, Memory, and Cognition, 49(6), 926-940.

 קישורים חיצוניים 

 פרופ' חמוטל קריינר, באתר המרכז האקדמי רופין
 המעבדה לקוגניציה לשונית, במרכז האקדמי רופין

קטגוריה:פסיכולוגיות ישראליות
קטגוריה:פסיכולוגים ישראלים
קטגוריה:אורים (קיבוץ): אישים
קטגוריה:בוגרות תיכון כצנלסון
קטגוריה:בוגרי תיכון כצנלסון
קטגוריה:בעלות תואר דוקטור מאוניברסיטת חיפה
קטגוריה:בעלי תואר דוקטור מאוניברסיטת חיפה
קטגוריה:ישראליות זוכות פרסים: מדע וטכנולוגיה
קטגוריה:מדעניות ישראליות
קטגוריה:מדענים ישראלים
קטגוריה:סגל המרכז האקדמי רופין
קטגוריה:ישראליות שנולדו ב-1963
קטגוריה:ישראלים שנולדו ב-1963
קטגוריה:ישראליות שנפטרו ב-2026
קטגוריה:ישראלים שנפטרו ב-2026